བོད་ཀྱི་སྲོལ་རྒྱུན་རྩོམ་རིག་ཁྲོད་སྔོན་བྱོན་མཁས་པས་མཛད་པའི་རྗེས་དཔག་རིགས་པའི་བློ་གྲོས་ལྡན་པའི་སྙན་ངག་གི་བརྩམས་ཆོས་སྐད་གྲགས་ཅན་འབོར་ཆེན་ཞིག་མཆིས་པ།དཔེར་ན།ས་སྐྱ་ཀུན་དགའ་རྒྱལ་མཚན་གྱིས་མཛད་པའིལེགས་པར་བཤད་པ་རིན་པོ་ཆེའི་གཏེརབྱ་བ་དང་།གུང་ཐང་དཀོན་མཆོག་བསྟན་པའི་སྒྲོན་མེས་མཛད་པའིཆུ་ཤིང་བསྟན་བཅོསདངསློབ་གཉེར་བསླབ་བྱཞེས་པ་དང་།འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོས་མཛད་པའིརྒྱལ་པོའི་ལུགས་ཀྱི་བསྟན་བཅོསདངཁ་ཆེ་ཕ་ལུལྟ་བུ་སོགས་ཏེ།དེ་མིན་རྗེ་བཙུན་མི་ལ་རས་པའིམགུར་གླུདང་།ཞབས་དཀར་ཚོགས་དྲུག་རང་གྲོལ་གྱིགསང་མགུརསོགས།བོད་ཀྱི་སྲོལ་རྒྱུན་རྩོམ་རིག་ཏུ་ཕྱི་རོལ་ཡུལ་གྱི་སྣང་ཚུལ་རྟོགས་པའི་དངོས་པོའི་ཆོས་ཉིད་ཟབ་མོ་དང་འཇིག་རྟེན་འཚོ་བའི་ཉམས་ལེན་ལས་སྐྱེས་པའི་ལོ་རྒྱུས་རིག་གནས་ཀྱི་ཆོས་ཉིད་དང་ཉམས་རྟོགས་ཟབ་མོ་ཕུན་སུམ་ཚོགས་པའི་དཔེར་སྦྱར་ཏེ་སྙན་ངག་དང་གླུའི་རྣམ་པས་བརྗོད་པའམ་མཚོན་པར་བྱེད་པའི་རྗེས་དཔག་རིག་པའི་བློ་གྲོས་ལྡན་པའི་སྲོལ་ཆེན་པོ་བཏོད་པ་ནི་བོད་ཀྱི་རྩོམ་རིག་ལོ་རྒྱུས་ལས་ཐོན་པའི་རིན་ཐང་བྲལ་བའི་གཅེས་ནོར་ཞིག་ཡིན།དེ་བཞིན་དུ་མིའི་སེམས་ཀྱི་རྩ་བའི་རང་བཞིན་ལ་སྲོལ་རྒྱུན་གྱི་སེམས་བྱུང་གི་རིག་པ་དང་དེང་རབས་ཀྱི་སེམས་ཁམས་དབྱེ་ཞིབ་རིག་པར་བརྟེན་ནས་རྟོག་དཔྱོད་དང་འཚོལ་ཞིབ་བྱས་ན་ད་བཟོད་བག་ཉལ་གྱི་སེམས་ཀྱི་གསང་བ་སྣ་ཚོགས་དང་ཆོས་ཉིད་ཟབ་མོ་རྟོགས་ཐུབ་པར་ངེས་ཏེ།བག་ལ་ཉལ་པའི་སེམས་དང་རྗེས་དཔག་ལ་མ་ངེས་པ་དང་།ཆགས་སྡང་ངམ་འདོད་ཡོན་ལྔའི་འདོད་པ་སོགས་ནི་སེམས་ཀྱི་རྩ་བའི་གྲུབ་ཆ་ཡིན་པ་མ་ཟད།རྗེས་དཔག་གི་རིག་པ་དང་།འདུ་ཤེས་དང་བསམ་བློ་སོགས་སྐྱེ་བྱེད་དང་གྲུབ་བྱེད་ཀྱི་རྩ་བའི་འབྱུང་རྐྱེན་ནམ་སྐྱེ་བྱེད་ཀྱི་ནུས་པ་དངོས་ཡིན།རྩོམ་རིག་གིས་ཆགས་སྡང་དང་བག་ཉལ་གྱི་སེམས་དང་རྗེས་དཔག་ལ་མ་ངེས་པའི་འདོད་པ་སྣ་ཚོགས་ཀྱི་སེམས་ལ་བརྟེན་ནས་སྒྱུ་རྩལ་གྱི་འཇིག་རྟེན་ནམ་བསམ་བློའི་ཁྱིམ་གཞིས་འདི་བསྐྲུན་པར་གསལ།དེར་བརྟེན།ལོའུ་ཞོན་གྱིས།ཆགས་ཕོད་ཅིང་སྡང་ཡང་ཕོད་ན་རྩོམ་ཡང་འབྲི་ཐུབ་ཅེས་གསུངས་པ་དོན་ལ་ངེས་པར་མཐོང་།ཆགས་པ་དང་སྡང་བའི་སེམས་ནི་སྒྱུ་རྩལ་གསར་སྐྲུན་གྱི་སེམས་ཤུགས་གཙོ་བོ་ཡིན་ཏེ།ཨུ་རུ་སིའི་རྩོམ་རིག་མཁན་པོ་ལེ་ཧྥུ་ཐོར་སུ་ཐེ་ཡིས་ཀྱང་ངས་བྲིས་པའི་སྒྲུང་རྩོམ་ཁྲོད་ཀྱི་མི་སྣ་རྣམས་ནི་ང་རང་ཆགས་མྱོང་ས་དང་ཡང་ན་སྡང་མྱོང་སའི་མི་དག་ཡིན།དགའ་མ་མྱོང་བ་དང་སྡང་ཡང་མ་མྱོང་བའི་མི་ཞིག་འབྲི་མི་ཐུབ་ཅེས་གསུངས་པ་ལྟ་བུ།བོད་ཀྱི་སྙན་ངག་པ་སྐད་གྲགས་ཅན་ཡི་དམ་ཚེ་རིང་ལགས་ཀྱི་སྙན་རྩོམ་ལ་ཆགས་སྡང་གི་སེམས་ཤུགས་དྲག་ཅིང་རྣམ་དཔྱོད་ཀྱི་རིག་པ་རྣམ་པར་རྒོད་ཅིང་ཚིག་སྦྱོར་སྐྱེན་ལ་མཚར་བ་དང་ཤུགས་དོན་གཏིང་ཟབ་ལ་གནས་ལུགས་ལྡན་པ་ཞིག་ཡིན་ཏེ།དཔེར་ན།ཀུན་གྱིས་ལྷ་སྐྲུན་པའི་དུས་ནི་སྔ་ནས་འདས་པར་བཤད་མདོ།དེ་ཡང་འཇིག་རྟེན་ཕལ་བར་དབང་སྒྱུར་པའི་ལྷ་འདི་འདྲའི་མང་བའི་རྒྱུ་མཚན་ཅི་ཞེས་པ་དང་།གཞན་ཡང་།གཤིས་རྒྱུད་ཀྱི་སྣང་གཟུགས་ཞེས་པའི་སྙན་རྩོམ་དུ།ཕྱོགས་མཐུན་རླུང་གསི་འཁུར་པའི་སྒྲོ་གཤོག་དེ་ཡིས།།རྒོད་པོས་ནམ་འཕང་གཅོད་པ་ལའང་ང་རྒྱལ་ངོམས།།དེ་ནི་སྒྲོ་ཡི་སྤོབས་པའི་རྟགས་སམ་ཅི།།ཞེས་པར་ཁྲེལ་དགོད་དང་ཟུར་ཟ་དེ་འདྲའི་ཁ་ཚ་བ་དང་དེར་ཡང་འཇིག་རྟེན་གྱི་ཆོས་ཉིད་དང་།ཡང་ན་རྗེས་དཔག་གི་བསམ་གཞིགས་གཏིང་ཟབ་པས་གཞན་སེམས་འཕྲོག་པར་ངེས།སྙན་ངག་པས་ལོ་རྒྱུས་དང་དངོས་ཡོད་ལ་འདང་རྒྱག་ཟབ་མོ་བྱས་རྗེས།ལོ་ངོ་གཉིས་སྟོང་སུམ་བརྒྱའི་དུས་ཀྱི་འགྱུར་པའི་ཤུལ་བཞག་བརྗིད་ཆགས་པའི།གྱང་རོ་འདི་ཡིས་རླབས་ཆེན་མི་རིགས་དེ་ཡི་དར་རྒུད་ལོ་རྒྱུས་མཚོན།ཕོ་བྲང་ངོ་ཕོང་མེར་ཤོར་ཚེ་ཡུམ་བུ་བླ་སྒང་སྒོ་ཐོད་ཚོན་རིས་འགྱེད།དངོས་མཆོད་ཧྥ་ལུགས་ཀྱི་རླུང་འཚུབ་དྲག་པོས་བླ་མེད་ལོ་རྒྱུས་ཁྲ་གཡབ་ཁྱེར།གནམ་འདེགས་གངས་རི་ཆེན་པོས་དེང་རབས་རྨོངས་དད་སྨྱོས་སྤྱོད་འགོག་མི་ཐུབ།འོན་ཏེ་རྒུད་པའི་གྱང་རོ་འདི་ལས་རྟོགས་པའི་བློ་གྲོས་ཡང་སྐྱར་སད།ལོ་ངོ་སྟོང་ཕྲག་རིང་གི་ཤེས་རིག་འོད་སྣང་གཟི་རྨ་འདི་ནས་ལངས།ཞེས་པའི་སྙན་ཚིག་ལས་ལོ་རྒྱུས་ཀྱི་བརྩེ་སེམས་རྣལ་མ་དང་མི་རིགས་ཀྱི་ལ་རྒྱ་དང་ལོ་རྒྱུས་ཀྱི་ཉམས་རྟོགས་དང་ཆོས་ཉིད་ཟབ་མོ་ལེགས་བཤད་དམ་བསླབ་བྱའི་རྣམ་པ་མཚོན་པ་མ་ཟད།རྣམ་དཔྱོད་རིག་པའི་རྗེས་དཔག་གི་འོད་སྣང་འཕྲོ་བ་ཞིན་ཡོད།